
A Cl + CH3CN reakció absztrakciós és szubsztitúciós útvonalainak nagypontosságú kvantumkémiai vizsgálata

Kulcsszavak: ab initio; stacionárius pont; Cl + CH3CN reakció; reakcióút; csatolt klaszter módszer
Munkánk célja a Cl + CH3CN rendszer reakcióinak nagypontosságú ab initio feltérképezése volt. Négy lehetséges reakcióutat vizsgáltunk, ezek a hidrogén-absztrakciós, metil-szubsztitúciós, hidrogén-szubsztitúciós és cianid-szubsztitúciós útvonalak, melyek sorban a HCl + CH2CN, ClCN/CNCl + CH3, ClCH2CN + H és CH3Cl + CN termékekhez vezetnek. A hidrogén absztrakció az egyetlen exoterm reakció, mely csak egy alacsony energiagáttal rendelkezik, míg a többi csatorna mind endoterm, magas gáttal. A hidrogén- és cianid-szubsztitúciós útvonalak Walden-inverzióval vagy elölről támadásos mechanizmussal is végbe mehetnek. Az elölről támadásos reakciók mindig magasabb energiagáttal rendelkeznek, mint a megfelelő Walden-inverziós utak. A metil-csoport szubsztitúciós mechanizmusa kevésbé endoterm és alacsonyabb az energiagátja abban az esetben, ha a Cl atom a -CN-csoport C atomja felől támad, mint amikor a N atom oldaláról.
  
A számítások során nagypontosságú ab initio megközelítést alkalmaztunk. A stacionárius pontok egyensúlyi szerkezetének feltérképezését MP2/aug-cc-pVDZ elméleti szinten végeztük, majd a kapott minimumok és nyeregpontok további optimalizálásához és a harmonikus rezgési frekvenciák számolásához a nagyobb pontosságú explicit-korrelált CCSD(T)-F12b módszert alkalmaztuk. A stacionárius pontok reaktánsokhoz viszonyított benchmark relatív energiáit CCSD(T)-F12b/aug-cc-pVQZ elméleti szinten számolt abszolút energiák felhasználásával határoztuk meg. A pontosabb klasszikus relatív energia meghatározása érdekében az alábbi energiakorrekciókat is figyelembe vettük: CCSD(T)-n túli elektronkorreláció, törzselektron korreláció, skaláris relativisztikus hatás és a klór-atom relativisztikus spin-pálya csatolásából származó effektus. A rezgésileg adiabatikus relatív energiák számolása esetén ezeken felül a zérusponti energiával is korrigáltunk. Ezek a hozzájárulások nem elhanyagolhatók a szubkémiai pontosság (< 1 kcal/mol) eléréséhez.



